Тоня Трайкова
Светът и аз…

chitanka.info

Светът и аз не бяхме много близки

и дълго се преструвах, че нехая,

ала усещах как ме е притиснал,

дори когато се заключвах в стаята.

Проникваше тогава през пролуките,

прокрадваше се откъдето свари

и като влага в мене се просмукваше,

превземаше ме алчно като старост.

С набръчканите си лица мечтите ми

разбягваха се, без да ме дочакат

и чувствата ми, още неизпитани,

пищяха като прилепи в сумрака.

Защо сред тоя странен свят не смогнах,

наместо неизменно да присъствам

на цялото умиране убого,

да се порадвам на едно възкръсване?!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.